Када је 1904. рођен велики кнез Алексеј Николајевич добио је титулу „насљедника цесаревића и великог кнеза“, по породичном правилнику. Он је био посљедњи цесаревић у Руској Империји. Након Фебруарске револуције (1917) титулу цесаревића је од 1924. до 1938. носио велики кнез Владимир Кирилович, насљедник Кирила Владимировича који се прогласио за императора сверуског у изгнанству. Од 1992. титулу цесаревића носи велики кнез Георгиј Михајлович, син јединац велике кнегиње Марије Владимировне која је старјешина Руског императорског дома у изгнанству.